Astma-Allergi Danmarks pollentællere har fundet birkepollen i pollenfælderne, og dermed er sæsonen i gang for den træpollenallergi, der plager flest herhjemme.

Op mod 500.000 danskere får symptomer hvert år. Er du en af dem, kan du følge en række gode råd og holde øje med pollenniveauerne med appen, Dagens Pollental. Sne og slud får som regel ikke blomstringen af birk til at begynde, men selvom vinteren har forsøgt, så har den ikke kunnet holde birken stangen længere, og niveauet af birkepollen er nu så højt, at sæsonen officielt blev skudt i gang lørdag, skriver Astma Allergi Danmark på deres hjemmeside. Sæsonen for birk er ofte en kort men intens pollensæson, der strækker sig fra begyndelsen af april til slutningen af maj med høje pollental typisk omkring 1. maj. - Det tidlige forårsvejr har stor indflydelse på, hvornår birketræerne får forårsfornemmelser og begynder at blomstre. Men det omskiftelige vejr, vi har haft i de første måneder af året, har gjort det vanskeligt at forudse, hvornår birken ville springe ud, siger Mathilde Kloster, biolog og leder af pollentællingerne ved Astma-Allergi Danmark til Astma Allergi Danmarks hjemmeside. - Januar var ganske varm og februar bød på regn, sne og slud og lå på andenpladsen over de vådeste februarmåneder. Herefter fik vi en knastør marts med dejlig varme og sol, som kunne være med til at give startskuddet til blomstringen. Men så fik vi pludselig vinterligt vejr med frostgrader, som er med til at sætte en stopper for træernes forårsfornemmelser. Stor pollenproduktion Pollenproduktionen hos birk er meget stor, og derfor bliver pollentallet ofte meget højt. Rekorden for birkepollen er fra 2014 med et pollental på 4696, som er det gennemsnitlige antal pollenkorn per kubikmeter luft per døgn, for Østdanmark. Til sammenligning er ingen af rekorderne for de andre pollentyper over 1000. Ifølge Astma Allergi Danmarks hjemmeside, så er det endnu for tidligt at spå, om vi i år når op på de samme højder som i 2014. - Vejret har stor betydning for, hvor mange pollen der bliver spredt i løbet af sæsonen. Kommer der flere perioder med kulde og nedbør her i foråret, vil det give en stille sæson uden voldsomme pollenmængder. Til gengæld kan lunt og solrigt vejr under blomstringen hurtigt få pollentallene til at stige, fortæller Mathilde Kloster.